Predkladacia správa

	Materiál sa predkladá na základe súčasnej hospodárskej situácie v š.p. IMUNA, Šarišské Michaľany.
	Ministerstvo pre správu a privatizáciu národného majetku SR vypísalo tri kolá výberového konania na výber nadobúdateľa podniku. Všetky boli neúspešné z toho dôvodu, že určení víťazi  neboli schopní preukázať požadované finančné krytie. MSPNM uzavrelo konanie s tým, že za súčasnej situácie a podmienok je privatizačný projekt nerealizovateľný a preto ho vrátilo Ministerstvu zdravotníctva SR.
	IMUNA, š.p. má jedinečný výrobný program, je odberateľom a spracovateľom krvnej plazmy od transfúznych oddelení, má zásoby poloproduktov a je poverený obhospodarovať Štátne hmotné rezervy na báze krvných derivátov. 
	Prerušením výroby by vznikli z tohto dôvodu nenahraditeľné škody, ktoré sú umocnené  odchodom kvalifikovaných pracovníkov. Táto skutočnosť by určite sťažila všetky prípadné kroky zamerané na obnovu výroby v budúcnosti.
	Cieľom tohto materiálu je príprava vyhlásenia konkurzu tak, aby výroba pokračovala a súčasne mohli byť vykonané kroky na konsolidáciu podniku. Finančné krytie výroby v prechodnom období je možné zabezpečiť zdrojmi získanými úhradou záväzkov zdravotníckych zariadení. 
	Ako najefektívnejší spôsob sa javí úhrada záväzkov zdravotníckych zariadení z mimo rozpočtových zdrojov určených na oddĺženie  v súlade z uznesením vlády SR č. 502/2001, z ktorých časť je určená na oddĺženie dodávateľov liekov a zdravotníckych pomôcok. Problém je v tom, že zdroje sú závislé od prísunu finančných prostriedkov z Fondu národného majetku SR, ktoré zatiaľ nie sú k dispozícii.
	Ako krajné možné riešenie vidí ministerstvo zdravotníctva poskytnutie pôžičky Fondu národného majetku na odkúpenie plne bonitných pohľadávok Imuny, š.p. voči zdravotníckym zariadeniam. 
Vyhlásenie konkurzu bude mať dopad na štátny rozpočet, lebo vznikne povinnosť uhradiť Credit Lyonnais Bank Slovakia zostatok istiny úveru vo výške približne 117 000 tis. Sk
Správa bola prerokovaná na porade ekonomických ministrov dňa 12. 11. 2001 v zmysle horeuvedeného návrhu a odporučená na prerokovanie vláde SR. Závery sú podľa bodu 2. zapracované v časti Analýza a Časový harmonogram. Nové Znenie nebolo predmetom medzi rezortného pripomienkového konania.